CELEX: 32020R0523
Language: sk
Date: 2020-04-07 00:00:00
Title: Vykonávacie nariadenie Komisie (EÚ) 2020/523 zo 7. apríla 2020, ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku, pokiaľ ide o podpoložku 90211010 (ortopedické pomôcky)

15.4.2020   
               
               
                  SK
               
               
                  Úradný vestník Európskej únie
               
               
                  L 116/1
               
            
         VYKONÁVACIE NARIADENIE KOMISIE (EÚ) 2020/523
         zo 7. apríla 2020,
         ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku, pokiaľ ide o podpoložku 9021 10 10 (ortopedické pomôcky)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. e),
         keďže:
         
                     (1)
                  
                  
                     Nariadením (EHS) č. 2658/87 sa stanovuje nomenklatúra tovaru (ďalej len „kombinovaná nomenklatúra“), ktorá je obsiahnutá v prílohe I k uvedenému nariadeniu.
                  
               
                     (2)
                  
                  
                     V záujme právnej istoty je potrebné objasniť zatriedenie ortopedických pomôcok podpoložky 9021 10 10 kombinovanej nomenklatúry.
                  
               
                     (3)
                  
                  
                     V súlade s rozsudkom Súdneho dvora v spojených veciach C-260/00 až C-263/00 (2), s vysvetlivkami k harmonizovanému systému k položke 9021 a poznámkou 6 k 90. kapitole sú ortopedické pomôcky definované ako výrobky špeciálne navrhnuté na konkrétny ortopedický účel.
                  
               
                     (4)
                  
                  
                     V uvedenom rozsudku Súdny dvor vysvetlil, že na rozdiel od bežných (jednoduchých) výrobkov, ktoré sú určené na všeobecné použitie, majú ortopedické pomôcky špeciálny liečebný účel. Medzi kritériá, na základe ktorých sa ortopedické pomôcky odlišujú od bežných výrobkov, patrí aj spôsob výroby, materiály, z ktorých sú vyrobené, spôsob ich fungovania a ich prispôsobivosť špecifickým postihnutiam pacienta.
                  
               
                     (5)
                  
                  
                     V poznámke 6 k 90. kapitole sa uvádza, že ortopedické pomôcky slúžia buď na prevenciu alebo nápravu telesnej deformácie, alebo na podporu alebo držanie časti tela po chorobe, operácii alebo úraze.
                  
               
                     (6)
                  
                  
                     V oddiele I) vysvetliviek k harmonizovanému systému k položke 9021 sú uvedené príklady viacerých ortopedických pomôcok patriacich do tejto položky, spolu s príkladmi výrobkov, ktoré do položky 9021 nepatria. Rozsah výrobku stanovený týmito vysvetlivkami je v súlade s novou doplnkovou poznámkou.
                  
               
                     (7)
                  
                  
                     Z dôvodov právnej istoty je potrebné uviesť príklady liečebných účelov, na ktoré by určité výrobky mohli slúžiť a ktoré ich odlišujú od ortopedických pomôcok navrhnutých na konkrétny ortopedický účel.
                  
               
                     (8)
                  
                  
                     Z dôvodov právnej istoty by mali byť poskytnuté vysvetlenia k spôsobu fungovania (vysoký stupeň presnosti) ortopedických pomôcok, ktoré majú zabrániť ďalším zraneniam alebo telesným deformáciám na rozdiel od bežných výrobkov, ktoré sa nepovažujú za výrobky navrhnuté s rovnako vysokým stupňom presnosti, a preto nie sú schopné úplne zabrániť nežiaducim pohybom.
                  
               
                     (9)
                  
                  
                     S cieľom zabezpečiť jednotný výklad by sa v 90. kapitole druhej časti kombinovanej nomenklatúry mala doplniť nová doplnková poznámka.
                  
               
                     (10)
                  
                  
                     Nová doplnková poznámka je v súlade s vykonávacím nariadením Komisie (EÚ) 2018/787 (3), ktorým sa zatrieďuje členková bandáž (tzv. šnurovacia ortéza), a s existujúcimi vysvetlivkami ku kombinovanej nomenklatúre k podpoložke 9021 10 10, pričom odráža zavedené postupy zatrieďovania v členských štátoch.
                  
               
                     (11)
                  
                  
                     Nariadenie (EHS) č. 2658/87 by sa preto malo zodpovedajúcim spôsobom zmeniť.
                  
               
                     (12)
                  
                  
                     Opatrenia stanovené v tomto nariadení sú v súlade so stanoviskom Výboru pre colný kódex,
                  
               PRIJALA TOTO NARIADENIE:
         
            Článok 1
            90. kapitola druhej časti prílohy I k nariadeniu (EHS) č. 2658/87 sa mení takto:
            
                        1.
                     
                     
                        Nadpis „Doplnková poznámka“ za poznámkou 7 sa nahrádza nadpisom „Doplnkové poznámky“.
                     
                  
                        2.
                     
                     
                        Dopĺňa sa táto doplnková poznámka:
                        
                                    „2.
                                 
                                 
                                    Na účely podpoložky 9021 10 10 termín „ortopedické pomôcky“ znamená pomôcky, ktoré sú špeciálne navrhnuté na konkrétny ortopedický účel na rozdiel od výrobkov, ktoré možno použiť na rôzne účely (napríklad výrobky na kĺby, väzy alebo šľachy nadmerne namáhané športovými aktivitami, písaním na stroji a výrobky, ktoré len zmiernia bolesť poškodenej alebo postihnutej časti tela spôsobenú napríklad zápalom).
                                    „Ortopedické pomôcky“ musia úplne zabrániť určitému pohybu poškodenej alebo postihnutej časti tela (napríklad kĺbov, väzov alebo šliach), aby sa predišlo ďalším zraneniam alebo telesným deformitám alebo zhoršeniu takýchto zranení alebo deformít, na rozdiel od ostatných výrobkov, ktoré nedokážu zabrániť určitým pohybom, avšak zabraňujú reflexným pohybom (pohybom vykonávaným podvedome), a to v dôsledku relatívnej nepružnosti týchto výrobkov spôsobenej napríklad ohybnými dlahami, tlakovými vypchávkami, neelastickým textilným materiálom, fixáciami pomocou popruhov so suchým zipsom (Velcro).“
                                 
                              
                  
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 7. apríla 2020
            
               
                  Za Komisiu
               
               
                  v mene predsedníčky
               
               Stephen QUEST
               
                  generálny riaditeľ
               
               
                  Generálne riaditeľstvo pre dane a colnú úniu
               
            
         
         
            (1)  Ú. v. ES L 256, 7.9.1987, s. 1.
         
            (2)  Rozsudok Súdneho dvora zo 7. novembra 2002, Lohmann a Medi Bayreuth, spojené veci C-260/00 až C-263/00, ECLI:EU:C:2002:637.
         
            (3)  Vykonávacie nariadenie Komisie (EÚ) 2018/787 z 25. mája 2018 o zatriedení určitého tovaru do kombinovanej nomenklatúry (Ú. v. EÚ L 134, 31.5.2018, s. 1).